भगवान श्रीकृष्ण और अर्जुन की अनुमति पाकर अग्निदेव ने तेजोमय दावानल का प्रदीप्त रूप धारण किया। अपनी सातों ज्वालाओं से खाण्डव-वन को घेर कर प्रलय-सा उपस्थित करते हुए उसे भस्मसात् करना प्रारम्भ किया। इन्द्र ने इस अग्नि को शांत करने की बहुत चेष्टा की, पर अर्जुन के बाण और श्रीकृष्ण के चक्र के आगे उसे पराजित होना पड़ा। तभी भगवान श्रीकृष्ण ने देखा कि मय दानव यकायक तक्षक के निवास-स्थान से निकल कर भागा जा रहा है और अग्नि उसे जलाने के लिए तत्पर है। उन्होंने मय को मारने के लिए चक्र उठाया। आगे चक्र और पीछे धधकती आग को देखकर उसने अर्जुन को पुकारा कि मेरी रक्षा करो, मैं आपकी शरण हूँ। यह सुनकर श्रीकृष्ण ने अपना चक्र वापस बुला लिया व अग्नि ने भी उसे भस्म नहीं किया।